Mynaktiwiteite deur oproerige gemeenskap ontwrigDie Venetia-diamantmyn in Limpopo. (Foto: Anglo American/Facebook) Die Venetia-diamantmyn in Limpopo se bedrywighede is al vir byna twee weke ontwrig weens stakende gemeenskapslede wat onder meer werk by dié myn vereis. Die myn vorm deel van die De Beers-groep. Oproerige gemeenskapslede versper talle paaie in en om die dorpie Alldays en eis tolgelde van diegene wat probeer om by die myn uit te kom. Een van die myn se busse, wat werknemers vervoer, is ook verlede week deur lede van die gemeenskap aan die brand gesteek. Lesedi Ntuli, woordvoerder van die betrokke myn, het aan Maroela Media bevestig dat die myn sy bedrywighede moes afskaal weens die voortslepende onrus. Volgens Ntuli hou die gemeenskap se ontevredenheid verband met die provinsiale regering se versuim om hul grondpaaie te teer. Die betogers dring ook daarop aan dat meer werksgeleenthede by die myn aan plaaslike inwoners beskikbaar gestel moet word. ŉ Inwoner het op voorwaarde van anonimiteit aan Maroela Media vertel dat die stakende gemeenskapslede aanvanklik eers al die nasionale paaie toegemaak het. Nadat boere in die gebied en werknemers van die myn alternatiewe roetes begin gebruik het, het hulle dié paaie ook versper. “Hulle eis ŉ tol as jy wil deurgaan en as jy weier, bestook hulle jou kar met klippe en stukke staal,” sê hy. “Talle mynwerkers, asook die myn se kontrakteurs, se voertuie het reeds skade opgedoen. Menselewens word in gevaar gestel.” Volgens Ntuli het gemeenskapslede Woensdag een van die myn se kontrakteurbusse aan die brand gesteek. Niemand is egter in die voorval beseer nie. Die myn gaan skynbaar ook nie strafregtelike klagte teen die beweerde brandstigters indien nie. “As ŉ myn wat in noue vennootskap met sy gemeenskap funksioneer, voer die Venetia-mynbestuur reeds samesprekings met die provinsiale regering, die plaaslike munisipaliteit en gemeenskapsleiers om hierdie kwessie op te los,” sê sy. “Ons waardeer ons gemeenskappe, werknemers, vennote en belanghebbendes, en ons sal aanhou betrokke raak by kwessies wat deur die regte kanale na vore gebring word om ŉ vriendskaplike oplossing te vind sodat die veiligheid van ons gemeenskappe en ons bedrywighede by die myn verseker kan word.” Betogings vlam die afgelope maand elke nou en dan op. Dit is nog nie duidelik wanneer die myn weer ten volle sal funksioneer nie. Protesoptogte oor watertekorte in Musina, wat slegs ŉ uur en ŉ half se ry van Alldays is, het ook verlede week gewelddadig geraak, nadat voertuie op plekke met klippe bestook is, talle paaie versper is en munisipale eiendom aan die brand gesteek is. Die polisie het wel daarin geslaag om die betogings te ontlont en talle moeilikheidmakers is sedertdien in hegtenis geneem.